Més d'un centenar de directors i directores competiran per coronar-se a Llíria com la millor batuta jove mundial
07 de maig de 2025

Divendres passat va concloure el termini d'inscripció per al III Concurs Internacional de Direcció d'Orquestra (CIDO) ‘Llíria City of Music’, organitzat per la Regidoria de Cultura de l'Ajuntament de Llíria en col·laboració amb l'Associació Espanyola de Directors d'Orquestra (AESDO). En esta nova edició, un total de 104 jóvens batutes han formalitzat la seua candidatura per a accedir a la fase final del certamen, que tindrà lloc a la capital edetana del 21 al 25 de juliol de 2025.

Enguany, el CIDO 2025 ha tornat a confirmar la seua projecció internacional amb una alta participació de directors i directores procedents de diversos continents. De les batutes aspirants inscrites, 84 són hòmens (80,77%) i 20 dones (19,23%), tots menors de 35 anys, en línia amb les bases del concurs.

La regidora de Cultura, Mª José Llopis, ha valorat molt positivament l'abast d'esta edició ja que “la dimensió global que ha adquirit este certamen en tan sols tres convocatòries és un motiu d'orgull. Hem rebut inscripcions de països tan diversos com la Xina, Veneçuela, els Estats Units, el Japó, Itàlia o Israel, la qual cosa evidencia que Llíria, com a Ciutat Creativa de la Música per la UNESCO, s'està consolidant com un punt de referència mundial en la direcció orquestral”.

La Xina lidera una vegada més la participació estrangera amb 17 candidatures (9 directores i 8 directors), seguida de Veneçuela amb 8, Itàlia amb 6, i el Regne Unit amb 5. També destaca la presència d'aspirants de llocs tan llunyans com Indonèsia, Nova Zelanda, l'Uruguai, Cuba o Corea del Sud, així com la sòlida representació europea i americana.

Un 73% de participants internacionals

Espanya aporta 28 candidatures, la qual cosa representa el 26,92% del total, mentres que el 73,08% restant correspon a batutes estrangeres, la qual cosa suposa una destacada pluralitat geogràfica. Com a curiositat, s'han inscrit catorze concursants menors de 24 anys, mostrant una vegada més el caràcter formatiu i pedagògic del CIDO.

El director artístic del certamen, Cristóbal Soler, ha destacat la qualitat de les persones inscrites: “Cada edició puja el llistó. Enguany hem percebut un nivell tècnic i artístic extraordinari. Moltes de les aspirants ja compten amb experiència professional i trajectòria als seus països, la qual cosa augura una final vibrant i molt competitiva a Llíria”.

El prestigiós jurat internacional del concurs està ja treballant des del tancament del termini per a seleccionar a les 25 finalistes que competiran la fase final a Llíria, per a anunciar pròximament el seu veredicte. Esta cita, oberta al públic i esperada amb creixent expectació a la ciutat edetana, tornarà a reunir les millors promeses de la direcció orquestral a nivell mundial en el marc incomparable d'una Ciutat Creativa de la Música per la UNESCO.